## Odluka Ustavnog suda Republike Hrvatske broj U-I-282/1997 od 22. rujna 1999.

### NN 104/1999 (11.10.1999.), Odluka Ustavnog suda Republike Hrvatske broj U-I-282/1997 od 22. rujna 1999.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jurica Malčić,
dopredsjednik Suda te suci Zdravko Bartovčak, dr. Velimir
Belajec, dr. Nikola Filipović, Ante Jelavić Mitrović,
mr. Vojislav Kučeković, mr. Hrvoje Momčinović,
Ivan Marijan Severinac, Milan Vuković i Mladen Žuvela,
odlučujući o zahtjevu Općinskog vijeća
Općine Petrijanec za ocjenu ustavnosti Zakona, na sjednici
održanoj 22. rujna 1999. godine, donio je

## ODLUKU

I. Odbija se zahtjev za ocjenu ustavnosti članka 10. broj
14 (Petrijanec), Zakona o područjima županija, gradova
i općina u Republici Hrvatskoj (»Narodne novine«,
broj 10/97).

II. Ova odluka objavit će se u »Narodnim novinama«.

Obrazloženje

Općinsko vijeće Općine Petrijanec, zastupano
po predsjedniku Vijeća Franji Mihaliću, podnijelo
je ovom Sudu, temeljem odredbe članka 13. Ustavnog zakona
o Ustavnom sudu Republike Hrvatske (»Narodne novine«,
broj 13/91 - nastavno: Ustavni zakon), zahtjev za ocjenu ustavnosti
točke 10. broj 14 (Varaždinska županija - Petrijanec)
Zakona o područjima županija, gradova i općina
u Republici Hrvatskoj (»Narodne novine«, broj 10/97
- nastavno: Zakon) u dijelu kojim je propisano da dio naselja
Donje Vratno pripada Općini Petrijanec.

Podnositelj zahtjeva smatra da je izdvajanje dijela naselja Donje
Vratno iz sastava Općine Vinica i pripajanje Općini
Petrijanec, provedeno protivno članku 129. Ustava Republike
Hrvatske, budući da nije pribavljeno mišljenje stanovništva
tog područja.

Zahtjev nije osnovan.

Člankom 129. Ustava Republike Hrvatske određeno je
da se područje jedinica lokalne samouprave - kotara, općine
ili grada određuje zakonom, nakon što se prethodno pribavi
mišljenje stanovnika tog područja.

Zakonom o područjima županija, gradova i općina
u Republici Hrvatskoj (»Narodne novine«, broj 90/92,
2/93, 10/94 i 29/94 - nastavno: Zakon iz 1992.), određena
su područja jedinica lokalne samouprave i uprave, kao i
postupak za promjenu tih područja.

Odredbom članka 9. navedenog Zakona propisano je da inicijativu
za promjenu područja županije, grada ili općine
mogu dati predstavnička tijela jedinica lokalne samouprave
po prethodno pribavljenom mišljenju stanovništva na
području za koje se promjena traži.

Odredbom članka 10. istog Zakona određeno je da pravo
predlaganja promjena područja grada odnosno općina
imaju građani s prebivalištem na tom području
i to najmanje jedna trećina građana s prebivalištem
na području za koje se promjena - izdvajanje, spajanje
ili ukidanje - traži, time da su prethodno dužni pribaviti
mišljenje predstavničkog tijela jedinice lokalne samouprave
tog područja.

Prema članku 11. Zakona o prijedlozima za promjenu područja
jedinica lokalne samouprave i uprave odlučuje Zastupnički
dom Sabora Republike Hrvatske.

Odredbom članka 6. Zakona o lokalnoj samoupravi i upravi
(»Narodne novine«, broj 90/92, 94/93 i 117/93) propisano
je i to da se područja općina, gradova i županija
i promjene tih područja, uz druga važna pitanja, uređuju
posebnim zakonom. Ta područja mogu se odrediti nakon što
bude pribavljeno mišljenje stanovnika tog područja.

U konkretnom slučaju, nakon što su pribavljeni odgovori
Vlade Republike Hrvatske, Skupštine Varaždinske županije
i očitovanje Općinskog vijeća Općine
Vinica, cjelovitom analizom dokumentacije u predmetu i citiranih
ustavnih i zakonskih odredaba, ovaj Sud je utvrdio sljedeće:

Zakonom iz 1992. godine, koji je stupio na snagu 30. prosinca
1992. godine, ustanovljene su općine Petrijanec i Vinica
u sastavu Varaždinske županije.

U sastavu Općine Petrijanec bila su sljedeća naselja:
Družbinec, Majerje, Nova Ves Petrijanečka, Petrijanec
i Strmec Podravski, dok su u sastavu Općine Vinica bila
naselja: Donje Vratno, Gornje Ladanje, Gorušenjak, Marčan,
Peščenica Vinička, Vinica i Vinica Breg.

Stanovnici dijela katastarske Općine Vratno, Općine
Vinica (područja sjeverno od lokalne ceste Petrijanec -
Strmec Podravski do magistralne ceste Varaždin - Ormož
prema rijeci Dravi, uključivši i tzv. naselje Roma),
nakon stupanja na snagu Zakona iz 1992. godine, isticali su inicijativu
za promjenom područja Općine Vinica na način
da se taj dio naselja Donje Vratno izdvoji iz sastava Općine
Vinica i pripoji Općini Petrijanec.

Peticiju za izdvajanje dijela naselja Donje Vratno potpisalo je
1600 mještana Općine Vinica, što je (između
ostalog) utvrđeno u Zaključku Općinskog vijeća
Općine Vinica od 18. studenoga 1994. godine, koje je zadužilo
Općinsko poglavarstvo općine da sa sadržajem
peticije upozna Hrvatski državni sabor i Županiju Varaždinsku.

Vlada Republike Hrvatske, Prijedlogom Zakona o područjima
županija, gradova i općina u Republici Hrvatskoj te
Konač-
nim prijedlogom Zakona iz prosinca 1996. godine, predložila
je rješenje sukladno izraženoj volji stanovništva
dijela naselja Donje Vratno.

Zastupnički dom Sabora Republike Hrvatske 17. siječnja
1997. godine, donio je Zakon o područjima županija,
gradova i općina u Republici Hrvatskoj (»Narodne novine«,
broj 10/97) prethodno prihvativši i izglasavši prijedlog
da se dio naselja Donje Vratno pripoji Općini Petrijanec,
dok dio naselja ostaje u sastavu Općine Vinica.

Ustavni sud Republike Hrvatske je utvrdio da predlagatelj Zakona
u konkretnom slučaju nije povrijedio odredbu članka
129. Ustava Republike Hrvatske, već naprotiv prihvaćanjem
mišljenja stanovnika navedenog dijela naselja prije njegova
izdvajanja iz jedne općine (Općine Vinica) i pripajanju
drugoj općini (Općina Petrijanec, obje u sastavu Varaždinske
županije) je postupljeno u duhu navedene ustavne norme, pa
slijedom toga osporavana odredba Zakona iz 1997. godine, po ocjeni
ovog Suda, nije suprotna Ustavu Republike Hrvatske.

Poradi toga je odlučeno kao u točki I. izreke.

Odluka o objavi (točka II. izreke) temelji se na odredbi
članka 20. stavka 1. Ustavnog zakona.

Broj: U-I-282/1997
Zagreb, 22. rujna 1999.

USTAVNI SUD REPUBLIKE HRVATSKE

Dopredsjednik
**Jurica Malčić,** v. r.

Odluka, NN 104/1999-1740